《杂诗》
明代·丰坊

孤松挺穹壁，下临万里波。
激湍啮其根，惊飚撼其柯。
纷纷穴赤蚁，袅袅缠青萝。
群攻未云已，生意当如何。
严霜一夕坠，高标复嵯峨。
君子固穷节，感慨成悲歌。

作者简介：丰坊（1492年-1563年），字人叔，一字存礼，后更名道生，更字人翁，号南禺外史。明朝书法家、篆刻家、藏书家，明代鄞县（今浙江宁波）人。丰熙子。嘉靖二年进士。除吏部主事，寻谪通州同知，免归。居吴中，贫病以死。性狂诞，滑稽玩世。